
Bosanski krstjani ni dualisti ni bogumili 


otaknuti aktualnošću teme koja, posebno od izbijanja rata 1992. godine izaziva rasprave i suprotstavljena 
tumačenja, te na taj način izravno utječe na izgradnju naše ukupne političke kulture, urednici Svjetla riječi 
u posebnom prilogu čitateljima nude tekst o Crkvi bosanskoj. Tekst su napisali povjesničari: akademik Srećko 


M. Džaja i prof. dr. Dubravko Lovrenović. 


Osvjedočeni u znanstvene reference spomenutih povjesničara, u nastojanju da problem približi što je moguće 
širem krugu čitatelja, Svjetlo riječi ovim ne želi promovirati konačne istine niti zatvoriti rasprave, nego pridoni- 
jeti boljem razumijevanju bosanskohercegovačke povijesti s ciljem izgradnje budućnosti dostojne čovjeka. 


Zahvaljujemo Hrvatskom leksikografskom institutu BiH iz Mostara za čiji je projekt Hrvatske enciklopedije 
Bosne i Hercegovine ovaj tekst prvotno pisan, a koji nam je spomenuti Institut ustupio. Ovdje je tekst nešto 
proširen i prilagođen karakteru naše revije. 


Srednjovjekovna 
Crkva bosanska 


Srećko M. DŽAJA — Dubravko LOVRENOVIĆ 


rednjovjekovnu Crkvu bosansku optuživali 
su zbog dualističke hereze već njezini su- 
vremeni protivnici. Jedan dio moderne 
istoriografije počevši od 19. st. te je, politički motivi- 
rane, objede najprije prihvatio kao pouzdana povijesna 
svjedočanstva pa je o Crkvi bosanskoj pisao sve do polo- 
vice 20. st. ne pod njezinim stvarnim imenom (Crkva bo- 
sanska!) nego pod imenom bogumila i patarena (Božidar 
Petranović, Franjo Rački i dr.) i svrstavao je među izrazite 
srednjovjekovne dualističke sekte. 

Pritomesemisli na radikalni dualizam ranokršćanskih 
isrednjovjekovnih sekti koje su svoju kritiku i pobunu pro- 
tiv postojećeg društva i političkog establišmenta temeljile 
na demoniziranju ovoga svijeta i propovijedale rigidni 
asketizam, a ne na blagi dualizam prisutan u pravovjer- 
nom kršćanstvu i u religijama uopće pri objašnjavanju 
dobra i zla, vječnosti i prolaznosti. Zastupnici naglašeno 
dualističkog karaktera Crkve bosanske temelje svoje 
stavove na latinskim izvorima i glagoljskim fragmentima, 
u kojima se bosansko-humski krstjani optužuju ili pak 
sumnjiče zbog hereze. 


Dualistički koncept svijeta, međutim, treba razumi- 
jevati kao opći odgovor na egzistencijalna pitanja ljud- 
skog života, na pitanja o porijeklu zla i stradanja, te odatle 
proistječe i dualistička opreka duha i tijela, dobra i zla, 
božanstva dobra i sila zla - riječju: opreka između svijeta 
svjetlosti i svijeta tame. 


Dualistički okvir 


Zastupnici bogumilskog karaktera Crkve bosanske pri- 
hvatili su dualistički okvir kao mjerodavan te su raznim 
spekulacijama i kombinatorikama nastojali uskladiti is- 
kaze drugih i drukčije zvučećih izvora s duhom dualizma 
odnosno bogumilizirati ih. Najupornije i najdosljednije u 
tom smjeru išao je srpski povjesničar ruskog podrijetla 
Aleksandar Solovjev (1890-1971) koji je s nevjerojatnom 
imaginacijom učitavao dualističke tragove u bosanske 
povelje i druge zapise, u minijature i na stećke svrstavši 
ih u izrazito dualistički kontekst. Fascinantnost Solovjev- 
ljevih interpretacija našla je svoje poklonike i epigone 


prije svega među bošnjačkim mitologizatorima bosanskog 
srednjovjekovlja, počevši od Envera Imamovića, Mustafe 
Imamovića do Saliha Jalimama, Adila Zulfikarpašića, 
Rusmira Mahmutćehajića, Muhameda Filipovića i broj- 
nih drugih koji u naše vrijeme nekadašnji bogumilski 
nastoje transformirati u bošnjački hegemonijalni mit, s 
tezom o Bošnjacima kao temeljnom narodu Bosne i Her- 
cegovine. 

Latinski izvori koji su poslužili kao temelj za bogu- 
milsko-dualističku tezu o Crkvi bosanskoj dvojakog su 
karaktera. 

Jednu skupinu poput “Raspre između rimokato- 
lika i bosanskog patarena“ i “Dijaloga protiv manihe- 
jaca u Bosni“ fra Jakova Markijskog čine tzv. suvremeni 
hereziološki spisi, tj. teološke rasprave u kojima se bo- 
sanski heretici proglašavaju manihejcima ili manihejcima 
sličnim sektama, te im se pripisuju slični obredi i stavovi 
prema društvu. Povjesničari koji prihvaćaju ovakve iz- 
vore kao vjerodostojna svjedočanstva suočeni su s pro- 
blemom političkih motivacija, koje su u srednjem vijeku 
pri proglašavanju nekoga heretikom bile odlučujuće, te 
sa specifičnim karakterom hereziološke literature uopće. 
Naime, opća je značajka tradicionalne crkvene polemike 
da se nove oblike heterodoksije antikiziralo, tj. vještački 
rastvaralo u pojedine rečenice koje podsjećaju na stare ili 
općenito poznate hereze — da bi im se onda moglo objesi- 
ti zvono starih hereza. Dakle, u pitanju je jedan klišej, koji 
je na sličan način primjenjivan i u suvremenim društvima 
u kojima se političke i ideološke protivnike proglašavalo 
revizionistima, iako u većini slučajeva nije bio u pitanju 
revizionizam. 

Drugu vrstu latinskih izvora čine normativni tekstovi 
nastali kao rezultat pokušaja da se osumnjičene ili “zab- 
ludjele* vrati vjeri velike Crkve i crkvenom jedinstvu. U 
tu svrhu tražilo se od njih da potpišu dokumente koji su 
izražavali vjeru Crkve i odricanje od krivovjerja. Klasičan 
primjer takvog dokumenta predstavlja abjuracija koju su 
predstavnici bosanskih krstjana potpisali 8. travnja 1203. 
na lokalitetu Bolino Poili (Bolino Polje), smještenom vje- 
rojatno u današnjem Visočkom polju. 

Latinski pisanim izvorima slične su po hereziološkom 
naboju i povijesnoj (ne)vjerodostojnosti optužbe na bo- 
sanske krstjane zbog dualističke hereze iz pravoslavne 
grčke i srpske sredine, samo ih izvori iz ovih sredina ne 
nazivaju manihejcima, nego kutugerima, bogomilima (?) 
i babunima. 


Pravovjerni okvir 


Tumačenju Crkve bosanske na dualističkoj (bogumil- 
skoj) podlozi dio povjesničara suprotstavio se pra- 
vovjernim okvirom ili kontekstom, oslanjajući se pri tome 
prvenstveno na bosanske ćirilske povelje i na oporuku 
gosta Crkve bosanske i umješnog diplomata u službi 
hercega Stjepana Vukčića Kosače — Radina Butkovića iz 
1466. godine. Svojim rukopisom i stilom ovi dokumenti 
stoje bliže pravovjernom kršćanstvu negoli dualizmu, pa 
su pristalice ove teze Crkvu bosansku interpretirali ne 
kao heretičku sektu nego samo kao raskolničku Crkvu 
— dakle u teološki pravovjernom kontekstu. 


Lik Hrvoja Vukčića Hrvatinića iz Hrvojeva misala 


Na srpskoj je strani Vaso Glušac (1879-1955) naj- 
dosljednije zastupao tezu o Crkvi bosanskoj kao pravo- 
slavnoj Crkvi, usidrenoj u tradicije istočnog monaštva 
i pravovjerja odnosno pravoslavlja, koja se od Rima 
odvojila konačno 1232/33. nakon pokušaja s te strane 
da se reformira prema zapadnom katoličkom modelu 
kršćanstva. 

Na hrvatskoj strani hercegovački franjevac fra Leon 
Petrović (1883-1945), suprotstavljajući se Gluščevoj tezi 
o pravoslavnom karakteru Crkve bosanske, u raspravi 
napisanoj 1944. i posthumno objavljenoj 1953. (2. izd. 
1999), pod naslovom Kršćani bosanske crkve (Krstiani 
Cr'kve bosnske), po prvi put u historiografiji već je u 
naslovu naglasio samoidentifikaciju bosanskih krstjana, 
nasuprot nazivima koje su im davali njihovi protivnici, 
i postavio tezu o benediktinskim korijenima ove insti- 
tucije, te je bosanske krstjane interpretirao kao zapuštene 
hrvatske benediktince. Pri tome je povukao jasnu razliku 
između “doktrinarne? i “ideološke" hereze i time historio- 
grafskom diskursu dao novi smjer pomicanjem težišta od 
spekulativnih pokušaja rekonstrukcije dualizma unutar 
Crkve bosanske na njezinu političku ulogu u bosanskom 
srednjovjekovlju. 


Sinkretističke interpretacije 


Proširenje palete izvora objavljivanjem dubrovačkih 
i osmanskih podataka zaoštrilo je pitanje karaktera he- 
terodoksije Crkve bosanske — naime, je li ona bila bogu- 
milska odnosno dualistička ili pak samo raskolnička ali 
ne i heretična u strogom značenju te riječi, ili pak nešto 
treće? Dobar poznavatelj bosanskog srednjovjekovlja, 
srpski povjesničar Sima M. Čirković odlučio se na pre- 
vladavanje ove dileme sinkretističkom sintezom, prema 


Grb Hrvoja Vukčića Hrvatinića iz Hrvojeva misala 


kojoj je heretička Crkva bo- 
sanska nastala stapanjem stare 
(katoličke) Bosanske = bisku- 
pije i heretičkih elemenata koji 
su u njoj prevladali davši joj 
dualističko obilježje, pa se prema 
tome — u Čirkovićevoj interpre- 
taciji - heretička Crkva bosan- 
ska pojavljuje u organizacijskom 
okviru ecclesiae bosnensis. Prema 
ĆČirkoviću, između katoličke 
biskupije sa slavenskom službom 
u Bosni i dualističke Crkve bo- 
sanske nema kontinuiteta u nji- 
hovu učenju, nego samo u orga- 
nizacijskom ustrojstvu. 

Još se od Franje Račkog 
— svećenika, političara, ideologa, 
historiografa i prvog predsjednika 
Jugoslavenske Akademije Znanosti i Umjetnosti - koji 
je 1869. svojom studijom “Bogomili i Patareni* postavio 
temelje proučavanju ove teme, osnovni problem o Crkvi 
bosanskoj ogleda u tome što je većina istraživača ipak 
ostala u uskim tematskim i metodološkim okvirima, 
raspravljajući o Crkvi bosanskoj u kontekstu opozicijske 
sheme: heretična — pravovjerna. Pri tome se legitimnom 
smatrala samo pozicija velikih crkava - Katoličke i Pravo- 
slavne — iz čije se perspektive bosanske krstjane neminov- 
no moralo proglasiti hereticima ili otpadnicima a njihovu 
Crkvu pseudocrkvom. Bosanski krstjani, međutim, sebe 
nisu smatrali ni krivovjercima ni raskolnicima. Iz pozici- 
je Crkve bosanske koja je sebe proglasila tumačem “prave 
vjere apostolske" velike su crkve bile raskolničke što znači 
da je, barem proklamativno ako ne i normativno, Crkva 
bosanska zastupala rigorozniji oblik kršćanstva. 


Kako su bogumilizirani bosanski 
i humski stećci? 


Historiografski put sličan Crkvi bosanskoj - od mi- 
tologizatorsko-legendarnih na brzu ruku sročenih teza 
s konca XIX. st. do rafiniranih znanstvenih uvida druge 
polovice XX. st. koji su ih smjestili u europski kontekst 
kršćanski interpretirane smrti - prošli suibosansko-hum- 
ski nadgrobni spomenici - stećci. U zaživljavanju teze o 
stećcima kao bogumilskim nadgrobnicima odlučujuću je 
ulogu odigrao Englez Arthur Evans koji je, putujući kao 
mladi novinar po Bosni u vrijeme ustanka 1875, zabilježio 
da markantni stećci mogu biti bogumilski nadgrobni spo- 
menici. Nedugo zatim postao je Evans arheolog svjetskog 
glasa, što je znatno pridonijelo da teza o stećcima kao 
bogumilskim nadgrobnim spomenicima dobije mjesto u 
europskoj i južnoslavenskoj historiografiji. 

Značajan doprinos daljnjoj razradi Evansove teze 
dao je Janos von Asboth, činovnik rane austrougarske 
administracije u Bosni i Hercegovini i član mađarskoga 
parlamenta. Asbothova knjiga o bosanskoj kulturi, s cen- 
tralnom bogumilskom tezom, bila je i prva literatura o 
toj temi na stranim jezicima, objavljena u Budimpešti 


1887. u Beču 1888, a u Lon- 
donu 1890. Nakon Asbotha, ovoj 
tezi snažno je bio naklonjen za 
bosanskohercegovačku historio- 
grafiju iznimno zaslužni arheolog 
Ćiro Truhelka. 

Evansova je teza dugo vreme- 
na, gotovo cijelo stoljeće, pre- 
sudno određivala duh razumije- 
vanja svijeta stećaka, tako da je 
ovoj zamamnoj teoriji o njihovu 
bogumilskom karakteru pod- 
legao i Miroslav Krleža. Osim 
toga, teza o bogumilskom kara- 
kteru stećaka naslonila se na 
teoriju o bogumilskom podri- 
jetlu = bosanskohercegovačkih 
muslimana — Bošnjaka. “Tako 
su stećci" — kaže Marian Wen- 
zel, jedna od najboljih pozna- 
vatelja ovoga još uvijek do kraja 

neistraženog fenomena — “dani 
na poklon Muslimanima, naglašavajući njihova nasljedna 
prava na zemlju i implicirajući da su kasniji kršćani, uspo- 
redno, *pridošlice! U tim je okolnostima, obilježenim 
snažnim nacionalno-integracijskim procesima zadnjih 
decenija XIX. stoljeća, u vrijeme kada su tradicionalni 
bosanski konfesionalizmi osmanske provenijencije na 
sebe navlačili moderna nacionalna odijela i započeli 
svoju emancipaciju od tuđinskih vladavina sa srednjim 
vijekom kao orijentacijskom epohom, Crkva bosanska 
a s njom i stećci stekli bogumilsku oreolu koju su, us- 
prkos svim pomacima u historiografiji, na razini pučke 
svijesti zadržali do dana današnjega. Pomalo paradoksal- 
no, budući da je ova kvaziznanstvena teorija u političkoj 
uporabi ostala ekskluzivno “vlasništvo Bošnjaka-mu- 
slimana, bogumilizam Crkve bosanske u osnovi je, kako 
to tvrdi A. Vaillant, djelo Franje Račkog i hrvatskoga ro- 
mantizma. 

Sličnoj sudbini nisu izmakli ni stećci iako danas zna- 
mo da je najrašireniji religiozni simbol, ujedno najčešći 
ukras na stećcima, znak križa, koji se pojavljuje u tri os- 
novna oblika: kao obični i ukrašeni križ i križ — raspelo. 
Među njima je gotovo nemoguće postaviti jasnu granicu, 
te zato s čisto religijskog stajališta sva tri oblika imaju istu 
vrijednost. Najčešći su na stećcima tzv. grčki i latinski 
križ, a uz njih se pojavljuju: kalvarijski križ, Andrijin križ, 
Petrov križ, ljiljanov križ, križ u obliku trozuba ili dvozuba, 
T-križ koji se povezuje s Antunom Pustinjakom, križ jed- 
nakih krakova, malteški križ, dvostruki patrijaršijski križ, 
kao i znatan broj njihovih varijacija. U mnogo slučajeva 
križevi su ukrašeni grozdovima koji u kršćanskoj umjet- 
nosti simboliziraju euharistijsko vino — ovi oblici prevla- 
davaju u centralnoj Bosni ali ih ima i na jugu. 


Povijesni i politički okvir Crkve bosanske 


Fenomenu Crkve bosanske, a s njom i stećaka, povije- 
sna znanost danas prilazi uz punu svijest da se kršćanstvo 
već u srednjem vijeku toliko pluraliziralo da se ustraja- 
vanje na isključivo jednoj poziciji i jednome kutu gle- 
danja pokazuje kratkovidnim i neodrživim, jer ne uzima 


u obzir tijesnu isprepletenost religije i države (Crkve i 
politike), potenciranu crkvenim raskolom iz 1054, bor- 
bom carstva i papinstva, avignonskim sužanjstvom papa 
(1309-1378) i zapadnom šizmom (1378-1417). Sagledan 
u ovoj klimi, koja od epiteta heretika nije poštedjela čak 
ni velika svetačka imena poput sv. Metoda, slučaj Crkve 
bosanske poprima značenje strukturalno različito od ste- 
reotipa koji ne prave razliku između teološke i ideološke 
sfere problema. Upravo iz svih ovih razloga važno je 
ustanoviti je li se u nastanku Crkve bosanske radilo o 
političkom prevratu s vjerskim posljedicama, ili o vjer- 
skom prevratu s političkim posljedicama. To je jedno od 
ključnih pitanja, jer će od usvojenog polazišta u najvećoj 
mjeri ovisiti slika cjeline. 

Za razliku od njezina nestanka s povijesne pozornice, 
koji se 1459. godine odigrao u spletu kritičnih političkih 
okolnosti obilježenih ekspanzijom Osmanskoga carstva, 
pojava Crkve bosanske još uvijek rađa više pitanja nego 
što nudi odgovora. Jedno od tih pitanja glasi: postoji li 
veza između Crkve bosanske kakvu poznajemo iz izvo- 
ra XIV. i XV. st. i krstjana koji se na Bolinu Poilu 8. IV. 
1203. pred papinskim legatom Ivanom de Casamarisom, 
dubrovačkim arhiđakonom Marinom i banom Kuli- 
nom odriču raskola i krivovjerja te obvezuju na lojal- 
nost Katoličkoj crkvi? Odgovor na postavljeno pitanje 
najtješnje je povezan s utvrđivanjem identiteta spome- 
nutih krstjana, naime, jesu li oni bili članovi laičkoga 
bratstva, pripadnici zapuštene redovničke biskupije, re- 
dovnici koji su se ravnali prema tradicijama istočnoga 
ili zapadnog monaštva ili pak heretici — članovi jedne 
dualističke sekte? 

S obzirom na terminologiju dokumenta iz travnja 
1203. te na imena starješina i istaknutih članova Crkve 
bosanske sadržana u glosama Evanđelja tepčije Batala 
iz 1393. (Dragič, Lubin, Dražeta) podudarna s imenima 
nekih protagonista događaja iz 1203. (Dragice, Lubin, 
Drageta), ne može se zanijekati mogućnost kontinuiteta 
između kršćana s Bolina Poila i Crkve bosanske poznate 
izizvora XIV. i XV. st., pogotovo s obzirom na povezanost 
ove šizmatičke Crkve s istočnim monaštvom u tradiciji sv. 
Bazilija. Ta okolnost govori u prilog opciji da su u pitanju 
bili redovnici koji su živjeli po pravilima sv. Bazilija. Tako 
je to shvatio i Mavro Orbini (u svome djelu Kraljevstvo 
Slavena tiskanom u Italiji 1601), koji za Radina Gosta, ve- 
likodostojnika Crkve bosanske i dvoranina hercega Stje- 
pana Vukčića, tvrdi da je bio “redovnik Svetog Bazilija i 
Stjepanov ispovjednik". 

O bazilijanskoj orijentaciji Crkve bosanske svjedoči i 
učeni isusovac Daniel Farlati koji spominje metropolita 
ili igumana mileševskog bazilijanskog manastira u ulozi 
osobe koja je 1377. godine okrunila kralja Tvrtka I. 
Kotromanića. Ovoj mogućnosti cijena bi dodatno porasla 
kada bismo mogli biti sigurni u postojanje jednog bazili- 
janskog samostana u dolini Vrbasa, kao što smo sigurni u 
prisutnost bazilijanskih samostana u Italiji i ostalom Sre- 
dozemlju, odnosno u utjecaje benediktinskog i bazilijan- 
skog reda prisutne još od vremena kristijanizacije obalnog 
područja Jadranskoga mora i njegove unutrašnjosti — što 
znači i srednjovjekovne Bosne. 'To, istina, još uvijek ne 
daje konačan odgovor na pitanje bazilijanske orijentacije 
Crkve bosanske, odnosno ne rješava enigmu: kada i kako 
je ova autokefalna crkvena organizacija usvojila regulu sv. 
Bazilija, koja je preko benediktinskog pravila utjecala ina 

Sveta kruna ugarska (Izvor Sacra Corona Hungariae) 


Zapad? Još preciznije: je li se to dogodilo prije ili tek na- 
kon svrgavanja posljednjeg bosanskog biskupa slavenske 
obredne prakse? 

Pretpostavka da bi bosanski slavenski biskupi bili re- 
dovnici - benediktinci ili bazilijanci — za sada ipak ostaje 
samo pretpostavka, za razliku od činjenice da se štovanje 
istaknutih svetaca istočnoga kršćanstva — sv. Grgura Ču- 
dotvorca (zaštitnika Bosne kojega je 7. XI. 1461. u tom 
svojstvu potvrdio papa Pio II.) i sv. Grgura Nazijanskog, 
svojedobnog biskupa i bliskog suradnika i učenika sv. Ba- 
zilija (njegov lik nalazio se na novcima bosanskih kraljeva 
Tvrtka II. i Stjepana Tomaša) u srednjovjekovnoj Bosni 
proširilo upravo preko Crkve bosanske kakvu poznajemo 
iz izvora XIV. i XV. st. 


Akcije Rimske kurije i Ugarske 


Provodeći reformu u duhu univerzalne Crkve, papa 
Inocent III. (1198-1216) je nastojao zajednici bosanskih 
krstjana dati zapadnjački profil i njezin život urediti pre- 
ma statutima postojećih redovničkih zajednica na način 
kako je to uradio s humilijatima i siromašnim katolicima. 
Tada provedena istraga Rimske kurije u Bosni ostavila je 
po strani bosansku biskupiju, koja će tek dva desetljeća 
kasnije postati njezinom glavnom preokupacijom. Nakon 
spomenutoga skupa u travnju 1203. smatrao je papinski 
legat Ivan de Casamaris potrebnim u pismu Inocentu III. 
naglasiti da se prostrana bosanska biskupija trenutno na- 
lazi bez biskupa, te je sugerirao da se za novoga biskupa 
imenuje jedan Latin, a bosanski teritorij, radi lakše up- 
rave, podijeli na tri ili četiri dijeceze. 

Ali od te akcije — u koju bosanski biskup, kao oso- 
ba najodgovornija za stanje u bosanskoj Crkvi nije bio 
uključen, iako bi se to po naravi njegova položaja moralo 
očekivati — nije bilo ništa. Tako je i nakon događaja iz 
1203. zadržan ustaljeni red nasljeđivanja na bosanskoj 
biskupskoj stolici, potvrđen 1209, kada je dubrovački 
nadbiskup Leonard za svoga sufragana posvetio glagoljaša 
Dragonju. I nakon 1220, prema ljetopiscu Restiju, posve- 


tio je dubrovački metropolit u stolnoj crkvi u Dubrovni- 
ku bosanskog biskupa Vladimira. Stariji su pisci Bosnu 
tada ponovno dovodili u vezu s krivovjerjem, ali sve do 
1221. Rimska kurija nije ništa poduzela da bi izmijenila 
stanje stvari. 

Te je godine pokrenuta lavina, o čijim su posljedica- 
ma protagonisti tadašnjih zbivanja teško mogli i slutiti. 
U koordiniranoj akciji Rimske kurije i ugarskih crkveno- 
političkih struktura sve je započelo imenovanjem Acon- 
tija papinskim legatom u Bosni 3. prosinca 1221. da bi 
se nastavilo uplitanjem kaločkog nadbiskupa Ugrina, 
kojemu je ugarski kralj Andrija IL, uz naknadnu papin- 
sku potvrdu, poklonio Bosnu, Sol i Usoru. Godine 1232. 
svrgnut je dotadašnji bosanski biskup slavenskoga ob- 
reda i umjesto njega imenovan novi latinski biskup Ivan 
od Wildeshausena, dotadašnji provincijal dominikanaca 
u Ugarskoj. Time je aktivirano djelovanje dominikanaca 
i njihov inkvizicijski rad u Bosni; propagirani su i vjero- 
jatno pokrenuti križarski pohodi protiv Bosne, a ugarski 
kralj Andrija II. darovao je 1235. Bosnu svome sinu her- 
cegu Kolomanu. Važno je primijetiti da su se do 1232. 
optužbe iz Rima i Ugarske odnosile općenito na heretike 
u Bosni, da bi od tada oštrica napada trajno bila usmjere- 
na na bosansku biskupiju, koju se dovodilo u vezu s here- 
ticima i optuživalo za šizmu. 

Uklanjanje biskupa slavenske službe i kidanje veza 
između Dubrovnika i bosanske biskupije pokazalo se 
dalekosežnim činom, jer se poslije 1233. bosanski slaven - 
ski biskupi više nisu imali gdje posvećivati, što ih je 
najprije gurnulo u izolaciju a na koncu i u šizmu. Ova 
je pozicija zacementirana nakon što je Ivan od Wildes- 
hausena dao ostavku, a papa Grgur IX. bosansku bisku- 
piju izuzeo iz nadležnosti dubrovačkog nadbiskupa, 
direktno je podčinio Svetoj Stolici i novim bosanskim 
biskupom imenovao ugarskog dominikanca Ponsu koji 
se u toj ulozi prvi put javlja 26. IV. 1238. 


Tako je slavenska bosanska biskupija stavljena “izvan 
zakona", što je svoj vidljivi izraz dobilo u izgradnji katedrale 
i kaptola u mjestu Brdu u župi Vrhbosni (koja vjerojatno 
nikad nije bila dovršena). Tada je došlo do cijepanja bosan- 
ske biskupije na latinsku sa sjedištem u Vrhbosni i slaven- 
sku sa sjedištem u Moštrama. Novoj je latinskoj biskupiji 
novčanim prilogom za izgradnju katedrale pomogao i bo- 
sanski ban Ninoslav, prvi put spomenut upravo 1233. go- 
dine. Sve to ipak nije pomoglo da latinska biskupija uhvati 
dublji korijen, jer je domaće plemstvo pružilo odlučan ot- 
por ovoj nasilnoj promjeni. I sam je Ninoslav bio optužen 
za pad u herezu, što je dalo razloga papi da povede istragu 
o njegovim religioznim uvjerenjima. 


Dislokacija sjedišta bosanske 
biskupije u Đakovo 


Radilo se, dakle, najprije o pokušaju latinizacijebosan- 
ske biskupije ćirilo-metodske tradicije i njezinome pot- 
punome uklapanju u onaj model upravljanja Katoličkom 
crkvom koji je svoj završni oblik dobio na IV. Lateran- 
skom koncilu 1215. godine. I kada su propali svi ostali 
pokušaji u tome smjeru, kombinacijom diplomatskih i 
vojnih pritisaka papinstva i Ugarske, bosanska je bisku- 
pija bulom pape Inocenta IV. od 26. kolovoza 1247. juris- 
dikcijski podložena metropoliji u Kalocsi, da bi najkasnije 
sredinom 1252. za njezino sjedište bilo odabrano Đakovo 
— mjesto pod ingerencijom svete krune ugarske. 

Pokušaji dubrovačkog biskupa da pred papom obra- 
ni svoje metropolitansko pravo na bosansku biskupiju 
nisu donijeli ploda. Time je za dulje vrijeme zapečaćena 
sudbina katoličanstva u Bosni, koja je izgubila svoju ze- 
maljsku crkvu. Nastalu prazninu popunila je šizmatička 
Crkva bosanska, jurisdikcijski neovisna od Rima, sa svo- 
jim vjernicima — bosanskim krstjanima (kako su se oni 
sami nazivali) — i sa svojom vlastitom upravnom struk- 
turom. 

Tako se najprije 1233. godina, zatim 1247. pokazuju 
prekretnicom u bosanskoj crkvenoj povijesti, kojom su 
katoličkivjerniciobezglavljeniabosanska se Crkva, otrgnu- 
ta od zajedništva s općom Crkvom, razvila u autokefalnu. 
Od podložnosti Rimu do slavenske autokefalnosti — rezime 
je crkvenoga puta srednjovjekovne Bosne prijeđenog od 
početaka kristijanizacije do sredine XIII. stoljeća. 

Ova strukturalna crkveno-politička promjena — gubi- 
tak biskupskog sjedišta — odigrala se u klimi obilježenoj 
vrhuncem moći Katoličke crkve u vrijeme pontifikata 
pape Inocenta III. i neposredno nakon njega. Paradok- 
salno je u bosanskom slučaju bilo što su ostvareni rezul- 
tati predstavljali punu negaciju proklamiranih ciljeva! 

Kada se 1326/29. prvi put javlja u jednoj sačuvanoj is- 
pravi domaće provenijencije, Crkva bosanska imala je na 
čelu s djedom (episkopom) već sasvim jasno formiranu 
vlastitu hijerarhiju i predstavljala je alternativu disloci- 
ranom bosanskom kaptolu i katoličkom biskupu koji je, 
boraveći u Đakovu, izgubio sve emotivne i stvarne veze s 


Plan otkopanih ruševina i groblja crkve sv. Nikole u Milima 
nakon revizijskih istraživanja Pave Anđelića 

Bosnom. To posredno ukazuje da šizmatička Crkva bo- 
sanska korijeni iz katoličke biskupije (ecclesiae bosnen- 
sis) i predstavlja njezinu nekanonsku supstituciju. Tako 
je srednjovjekovna Bosna u spletu povijesnih okolnosti 
postala jedina europska zemlja čijije rimokatolički biskup 
rezidirao na teritoriju druge države (Ugarske) i predstav- 
ljao dio ugarskog crkveno-političkog establišmenta. 

Koju je prazninu to proizvelo u vjerskom, crkveno- 
organizacijskom i političkom životu tadašnje Bosne naj- 
jasnije će se pokazati u svjetlu dubokoga traga što su ga 
u europskoj povijesti srednjega vijeka ostavile brojne bi- 
skupije kao središta kristijanizacije i rane srednjovjekovne 
administracije, pismenosti, urbanizacije i izgradnje dr- 
žavno-političkih struktura. 

Osnivanje biskupija bilo je od najranijih vremena 
osnovni preduvjet i pouzdan indikator organizacijskog 
širenja kršćanstva, a biskupi su bili ključne ličnosti u 
pokrštavanju svojih dijeceza, osobito uvrijeme dokjoš nije 
bilo misionarskih redova ni udruženja koja bi raspolagala 
ljudstvom i sredstvima za evangelizaciju. Oko biskupija 
su se kristalizirale prve srednjovjekovne države, jer je kri- 
stijanizacija bila povezana s izgradnjom političkih struk- 
tura, budući da je Crkva bila baštinica rimske državne 
tradicije koju je posredovala srednjovjekovnoj feudalnoj 
državi. Kao državi nižega ranga (banovini, tj. kneževini) 
Bosni je pripadalo pravo na vlastito biskupsko sjedište, 
dok su kraljevstva imala pravo na nadbiskupski centar. U 
ovoj se crkveno-političkoj formuli, s obzirom na to da je 
poglavar šizmatičke Crkve bosanske od 1377. po svemu 
sudeći nastupao u ulozi krunitelja bosanskih kraljeva, 
krije odgovor na pitanje zašto bosansko kraljevstvo nije 
dobilo svoj katolički metropolitanski centar. 

Crkvu bosansku bosansko je plemstvo prihvatilo kao 
alternativu dislociranom katoličkom kaptolu u Đakovu, 
odnosno kao institucionalni okvir za novu kršćansku 
konfesiju iz izvora poznatu kao vjera bosanska, prava 
vjera, prava vjera apostolska, naš zakon. 


Između Istoka i Zapada 


Tako je srednjovjekovna Bosna postala pozornicom 
jednog od glavnih tokova zapadno-europske povijesti 
— konfesionalne pluralizacije — nalazeći svoje mjesto 
i u konfesionalnom mozaiku istočno-centralne Europe. 
Braudelova teza — “Zapad gleda prema Rimu, Istok prema 
Konstantinopolu" — u Bosni nije bila primjenjiva u sve- 
mu, jer su vladari i vlastela lavirali između triju konfesija 
— katoličke, pravoslavne i bosanske — tako da ovdje nije 
vrijedilo pravilo: cuius regio, illius religio. 

Vojvoda Hrvoje Vukčić Hrvatinić lavirao je između 
katoličanstva i vjere bosanske, isti je slučaj sbanom Stjepa- 
nom II. Kotromanićem, s prvim bosanskim kraljem Tvrt- 
kom I, s Tvrtkom II. Tvrtkovićem i Stjepanom Tomašom. 
Vojvoda Sandalj Hranić bio je dokazani sljedbenik Crkve 
bosanske do samoga kraja života kao i njegov nasljed- 
nik herceg Stjepan Vukčić Kosača, koji se osim toga nije 
ustručavao koketirati s pravoslavljem i katoličanstvom 
držeći na svome dvoru do same smrti mileševskog me- 
tropolita Davida i Gosta Radina. 

Radinovići-Pavlovići bili su, po svemu što se zna, naj- 
odaniji pripadnici Crkve bosanske, a i druga su bosan- 
ska vlastela, poput tepčije Batala Santića, Pavla Klešića, 


Petra Dinjičića i braće Dragišića, izravno ili neizravno, 
bila povezana s ovom šizmatičkom Crkvom. Odatle je 
— iz te povezanosti vlastele s hijerarhijom Crkve bosan- 
ske — prije nego iz navodnih visokih moralnih kvaliteta 
krstjana i njihove aureole svetosti, koje su u pitanje dovo- 
dili već suvremenici optužujući ih za “srebroljupstvo“, 
izvirao visoki ugled što su ga pojedini pripadnici Crkve 
bosanske, služeći kao instrument vlasti, uživali u bosan- 
skoj feudalnoj sredini. To postaje jasnije ako se zna da 
su krstjani i članovi hijerarhije bili angažirani u diplo- 
matskim misijama, u arbitarskim tijelima zaduženim za 
rješavanje sporova između vlastele i vladara, kao i da su 
nastupali kao savjetnici velikaša. Ova naglašena politička 
uloga Crkve bosanske sprečavala je druge dvije Crkve, 
prvenstveno katoličku, ali i pravoslavnu, da u društvu 
zadobiju takvu ulogu koja je mogla poduprijeti centrali- 
zaciju, što znači da je Crkva bosanska izravno služila 
decentralizaciji i predstavljala važan element političke 
ravnoteže. Krstjanske hiže, osim toga, preuzimale su na 
sebe važnu društvenu ulogu davanja azila, što je dodatno 
jačalo politički značenje Crkve bosanske. 

Tako se dolazi do jezgre bosanskog konfesionalnog 
i crkveno-političkog “gordijevskog čvora“ oličenog u po- 
stojanju jedne nekanonske biskupije, čija pojava stoji u 
tijesnoj svezi s afirmacijom tzv. nacionalnih crkava u vri- 
jeme krize univerzalne koncepcije Katoličke crkve, krize 
političkog i crkvenog sistema, avignonskog sužanjstva 
papa i zapadne šizme (1309-1417). 

Samostalna, vertikalno i horizontalno provedena vla- 
stita organizacijska struktura, predstavlja Crkvu bosan- 
sku kao kršćansku crkvu sui juris koja se i na taj način 
distancirala kako od istočne tako i od zapadne Crkve. 
Njezini su se članovi dijelili na dvije, brojnošću nejednake 
skupine. Prvu, brojniju, činili su obični vjernici — “mirski 
ljudi“ (credentes) — a drugu, brojem manju, “pravi krst- 
jani* i “prave krstjanice", odnosno redovnici (regulantes). 

Iz skupine krstjana koji su predstavljali okosnicu 
Crkve bosanske izdvojili su se članovi hijerarhije — stroj- 
nici ili poglaviti krstjani, nositelji različitih službi i uprav- 
nih dužnosti. Među strojnicima postojale su dvije vrste 
dostojanstvenika — po činu niži starci i viši gosti. Na čelu 
ove crkvene strukture nalazio se djed ili “episkop? koji 
je, u duhu drevnih biskupskih ovlasti, po svemu sudeći, 
vršio instalaciju bosanskih kraljeva u crkvi sv. Nikole u 
Milima kod Visokog i nastupao u javnom i političkom 
životu zemlje. 

Sagledana u ovom svjetlu, Crkva bosanska predstav- 
ljala je organski dio konfesionalnog pluralizma i faktor 
regionalne akulturacije. U globalnom okviru konfesio- 
nalizacije katoličke Europe na primjeru Crkve bosanske 
očituje se pravilo da je formiranje konfesionalnih iden- 
titeta na prvom mjestu bilo posljedica uzdizanja institu- 
cionaliziranih konfesionalnih crkava i razvoja konfesija 
kao religija i kulturnih sustava, koji su se jedan od drugog 
razlikovali u doktrini, duhovnosti, obredu i svakodnevnoj 
kulturi. 


Borba oko patronata 
Promjena dosadašnje vladajuće historiografske “di- 


optrije i prebacivanje akcenta s teoloških finesa na ra- 
zinu političke teologije i na tzv. atipična rješenja izvan 

etabliranih Crkava na Istoku i Zapadu znači vraćanje 
Crkve bosanske u njezin svijet i povijesni kontekst u 
kojemu je politički moral bio tijesno povezan s konfesio- 
nalnim oprekama. 

Upravo u šarolikom konfesionalnom mozaiku istočno- 
centralne Europe, zemljopisne, historijske i kulturološke 
regije, nastanjene pretežno slavenskim narodima kojoj 
je pripadala i srednjovjekovna Bosna, koji slučaj Crkve 
bosanske u najmanju ruku relativizira i svodi u okvire 
objašnjivog incidenta, izdvaja se još jedan crkveno- 
politički fenomen koji vodi u istome smjeru: patronatsko 
pravo ugarskih kraljeva. 

Promotreno iz bosanske perspektive, patronatsko pra- 
vo ugarskih kraljeva ostalo je do samoga kraja bosanske 
države 1463. godine glavnom preprekom hijerarhijskom 
etabliranju katolicizma i slanju papinske krune u Bosnu. 
Ova praksa odgovarala je samo kraljevom zahtjevu na 
vrhovno patronatstvo, ali ne i stvarnom kanonskom prav- 
nom položaju, jer je u XV. st. pridržana praksa ugarskog 
vrhovnog patronatskog prava dijametralno proturječila 
kanonskom pravu. 

Iza ovog pravnog izraza crkvene provenijencije krila 
se bit problema u odnosima između ugarske i bosanske 
krune; ugarski kraljevi su htjeli raspolagati bosanskom 
krunom te imati bosanske kraljeve za svoje vazale iimeno- 
vati bosanske biskupe. Na povijesnoj sceni bosansko- 
ugarskih odnosa suprotstavljena su bila dva nekanonska 
zahtjeva: na jednoj strani Crkva bosanska, na drugoj patro- 
natsko pravo ugarskih vladara, što im ipak nije smetalo da 

Prolazeći kroz različite faze odnosa s Crkvom, vladari 
Češke i Poljske također su zadržali znatan utjecaj na izbor 
biskupa i nadbiskupa. Razlika u odnosu na Bosnu: dok ti 
biskupi ipak nisu izišli iz sistema, bosanski “anti-biskupi? 
trajno su ostali odmetnici. Potaknuti sličnim motivima, 
njihovi putovi su se razišli. 

Borba za bosansku biskupiju između Rima i Ugarske u 
XV. stoljeću presudno je pridonijela konzerviranju bosan- 
ske vjere kao kršćanske konfesije izvan etabliranih juris- 
dikcijskih kanona. Kao što su se u spletu političkih okol- 


nosti pojavili na povijesnoj pozornici, isto tako u spletu 
političkih okolnosti bosanski krstjani su iščezli, i to vo- 
ljom pretposljednjeg bosanskog kralja Stjepana Tomaša, 
koji se, optužen na Zapadu za izdaju srpske prijestolnice 
Smedereva Turcima, sredinom 1459, odlučio na elimi- 
naciju Crkve bosanske “kupujući na taj način pred za- 
padnim javnim mnijenjem vrijeme za produžetak svoga 
političkog života. Tek nakon što je vladar eliminirao 
Crkvu bosansku, mogla je u Bosnu, usprkos oštrom pro- 
tivljenju ugarskog kralja Matijaša Korvina, doći papinska 
kruna kojom je u studenom 1461. u Jajcu okrunjen po- 
sljednji bosanski kralj Stjepan Tomašević. 


Zaključci 


1. Crkva bosanska — nekanonska biskupija 
i državna crkva 


Sve navedeno o Crkvi bosanskoj govori prvenstveno 
kao o državnoj crkvi, odnosno o tome da je politička 
dimenzija problema daleko nadilazila teološku. To je i 
više nego vidljivo iz uloge koju je kao poglavar zemaljske 
crkve (nekanonske biskupije) djed Crkve bosanske od 
1377. imao kao krunitelj bosanskih kraljeva, odnosno 
kao crkvena osoba koja je legalizirala (sakralizirala) nji- 
hovu kraljevsku titulu. 

O povezanosti crkvenih i državnih struktura izravno 
svjedoči i to što djed Crkve bosanske povremeno boravi 
na kraljevskom dvoru — u krugu najutjecajnijih političkih 
osoba. U delikatnijim slučajevima kraljevi su se pozivali 
na autoritet bosanskog crkvenog poglavara, čija je rezi- 
dencija smatrana za “locus credibilis* gdje su ovjeravani 
i pohranjivani dokumenti. S pak druge strane, Crkva bo- 
sanska i njezin episkop primali su, poput Katoličke crkve 
i njezinih prvaka, pod svoju posebnu zaštitu bosanske 
feudalne magnate, jamčili im imovinsku sigurnost, os- 
obnu slobodu i staleška prava. Krstjani su i inače zauzi- 
mali visoke društvene položaje, a dostojanstvenici Crkve 


bosanske nosili su naslov “gospodin" rezerviran obično 
za vladara i velikaše. 

Uživajući zaštitu političkih moćnika, bosanski krst- 
jani su kao obrazovani ljudi i pripadnici višeg društvenog 
staleža u diplomatskim misijama služili njihovim ovoze- 
maljskim interesima. Ozbiljno se također mora uzeti u 
obzir okolnost da se Crkva bosanska nije protivila trgo- 
vini robljem koja je u srednjovjekovnoj Bosni cvjetala 
osobito u drugoj polovici XIII. stoljeća. 

Značajno je da dubrovačka građa koja je nastajala 
u svakodnevnom kontaktu s Bošnjanima i Crkvom bo- 
sanskom njezinu ulogu u političkom životu bosanske 
države ne registrira kao ulogu jedne sekte, nego Crkve 
koja je u feudalnom bosanskom establišmentu obavljala 
iste pravne, političke i diplomatske funkcije kao i druge 
Crkve u srednjovjekovnim feudalnim državama na Istoku 
i Zapadu. Naime, u svim važnijim pravnim, političkim i 
diplomatskim radnjama bila su uvijek prisutna, u duhu 
srednjega vijeka, dva elementa - klerički i laički, ili - mo- 
derno rečeno — predstavnici Crkve i države - kao svjedo- 
ci, jamci, porotnici, pravni stručnjaci i diplomati. 

Osim toga, kao što su u ostaloj srednjovjekovnoj Eu- 
ropi samostani, odnosno na Istoku manastiri, uz svoje 
duhovne funkcije, bili i komunikativni punktovi raznih 
putnika, tako su i hiže bosanskih krstjana bile svratišta 
dubrovačkih trgovaca i diplomata. Ono što je srednjo- 
vjekovnu Bosnu razlikovalo od ostalih srednjovjekovnih 
država jest — kako je to spomenuto - činjenica da u njoj 
nije vladalo načelo cuius regio, illius religio, nego su bo- 
sanski kraljevi i oblasni gospodari u svoje poslove uz 
Crkvu bosansku sve više uključivali Katoličku crkvu, a u 
istočnom Humu i Srpsku pravoslavnu crkvu. Zabilježeni 
su slučajevi gdje su predstavnici svih triju ovih Crkava 
zajedno kooperativno nastupali. 


2. Kršćanstvo Crkve bosanske 


Registrirajući pravnu, političku i diplomatsku djelat- 
nost Crkve bosanske izravno, dubrovački su izvori neiz- 
ravno registrirali — istina s manje jasnoće i preciznosti 
- i njezino hijerarhijsko ustrojstvo, navodeći uz osobna 
imena i nazive hijerarhijskog statusa pojedinih njezinih 
predstavnika. I to govori da je Crkva bosanska — iako 
jurisdikcijski odvojena od Rima i Carigrada kao velikih 
crkvenih centara — pripadala kršćanskoj tradiciji, odno- 
sno da nije predstavljala opoziciju kršćanstvu kao vjeri, 
nego službenim crkvama, Rimu prvenstveno. 

Iako iz same Bosne nema sačuvanih autentičnih opisa 
ustrojstva, ceremonija i teologije Crkve bosanske, povije- 
sni izvori nastali u njezinu krilu — prije svih iluminirane 
bogoštovne knjige - svjedoče da su bosanski krstjani, za 
razliku od bogumila i zapadnih neomanihejaca, štovali 
svetačke moći i priznavali sve vjerske istine sadržane u 
Apostolskom vjerovanju osim članka “Vjerujem u svetu 
katoličku crkvu? a to znači: tri božanske osobe, jednoga 
Boga, materinstvo Majke Božje, istočni grijeh i osobne 
grijehe, posebni sud odmah nakon smrti i strašni sud na 
koncu svijeta, oproštenje grijeha, Kristovo uskrsnuće, 
milost Božju. 

Bosanski su krstjani prakticirali post, štovali svece i 
kršćanske blagdane (Božić, Blagovijest, Uskrs, Uzašašće, 
Dan sv. Djevice Marije, sv. Petra i Pavla, sv. Mihovila Ar- 


kanđela, sv. Stjepana i Svisvete), a knjige Staroga i Novoga 
zavjeta držali za svete spise. 

Iuminirani rukopisi Crkve bosanske — Mostarsko 
ili Manojlovo evanđelje, Evanđelje Divoša Tihoradića, 
Evanđelje tepčije Batala, Kopitarovo evanđelje, Vrutočko 
četveroevanđelje, Nikoljsko evanđelje, Čajničko četvero- 
evanđelje, Hvalov zbornik, Hrvojev misal, Srećkovićevo 
evanđelje, Mletački zbornik i Radoslavov zbornik - uvjer- 
ljivo demantiraju tezu o odsutnosti crkvene umjetnosti 
unutar ove šizmatičke Crkve koja se, neopravdano, izjed- 
načavala s ikonoborcima i njihovim negatorskim stavom 
prema predmetima kulta. Većina od tih knjiga liturgijskog 
je karaktera a nastale su u krilu same Crkve bosanske, vje- 
rojatno u njezinim skriptorijima. Neke od njih izuzetno 
su visoke umjetničke razine i mogu se svrstati uz rame 
najuspješnijim ostvarenjima ove vrste u tadašnjoj europ- 
skoj iluminatorskoj umjetnosti. 

U novije je vrijeme sazrelo uvjerenje o postojanju i 
značaju bosanske minijature kao posebnog smjera u ok- 
viru južnoslavenskog sitnoslikarstva. Najveći broj bosan- 
skih rukopisa odlikuje se utjecajima romaničke umjet- 
nosti, ali se isto tako naziru 
utjecaji starije = bizantske 
umjetnosti, čak armenskih i 
koptskih sitnoslikarskih ško- 
la. Po svojim ikonografskim 
osobinama Hrvojev glagolj- €QAZEHEMET 

(Tekst prenesen iz knjige: Jaroslav ŠIDAK, Studije 
0 “Crkvi bosanskoj“i bogumilstvu, Liber, Zagreb 1975, str. 161) 


genih elemenata koji ih predstavljaju kao 
posebnu koncepciju u ilustraciji ruko- 
pisa. 


3. Bosanski krstjani: šizmatici i 
heterodoksni kršćani, 
aline bogumili ili neki drugi 
dualistički heretici 


Na pitanje koji je obred slijedila 
Crkva bosanska — zapadni ili istočni — 
nije odgovoreno na zadovoljavajući način. 
Razloge za još uvijek prisutna kolebanja treba 
tražiti i u otežavajućoj okolnosti da sintagmu “bo- 
sanski obred“ za razliku od sintagme “vjera bosanska“, 
povijesni izvori ne bilježe. 

Važan putokaz u odgonetanju ove enigme predstav- 
lja kontinuitet upotrebe bosanskih rukopisa nakon pro- 
pasti Crkve bosanske i bosanske srednjovjekovne države, 
odnosno činjenica da su većim dijelom sačuvani u srp- 
sko-pravoslavnim manastirima. To posredno govori da 
je mogućnost prisutnosti istočnog obreda u Crkvi bo- 
sanskoj ipak bila znatno veća nego zapadnoga. To ujed- 
no aktualizira prije više od stotinu godina formulirano 
mišljenje crkvenih povjesničara Aleksandra Hoffera i 
Svetozara Rittiga o postojanju grčkog obreda u bosanskoj 
katoličkoj biskupiji na početku XIII. stoljeća. Informacija 
sadržana kod Orbinija - da je ban Stjepan II. Kotromanić 
u trenutku dolaska franjevaca u Bosnu nešto prije sredine 
XIV. stoljeća bio odan grčkom obredu i stoga nepodložan 
papi - govori u prilog ovoj tezi. 

U ulozi naručitelja ovih umjetnički ukrašenih bogo- 
štovnih knjiga, plodno spajajući mecenatstvo s nabuja- 
lim financijskim potencijalima, pojavljuje se bosanska 
feudalna elita poput Divoša Tihoradića, tepčije Batala 
Santića i hercega Hrvoja Vukčića koja je i inače svoje 
životne obrasce nalazila u suvremenom feudalnom dru- 
štvu europskih zemalja prožetom snažnim utjecajem vi- 
teško-dvorske kulture kao internacionalnog vladajućeg 
stila epohe, koja je, osim toga, u sebi sadržavala značajne 
elemente kršćanske etike, a ne u tobožnjem autističkom, 
na asketizmu zasnovanom uzdržavanju od užitaka ovo- 
ga svijeta što ih je navodno propovijedala i prakticirala 
Crkva bosanska. To, s druge strane, ne znači da Crkva 
bosanska nije uspjela udariti svoj navodni asketski pečat 
bosanskoj dvorskoj kulturi - ona takav program nije ni 
zastupala — nego da je i sama prihvatila isti vrijednosni 
sustav zasnovan na materijalnom bogatstvu i političkoj 
moći. 

Iako je sebi pripisivala univerzalnu misiju, otvoreno 
je pitanje koliko je Crkva bosanska bila misijska Crkva i 
koliko je duboko mogla oblikovati pučku pobožnost na 
onaj način kako je to za rukom pošlo franjevcima. Ovo je 
pitanje dobilo na aktualnosti posebno od kada je postalo 
jasno da bosanski nadgrobni spomenici — stećci, nisu 
specifično vezani za Crkvu bosansku. Nju je limitirala i 
ta okolnost da je ostala izvan domašaja gradskih naselja i 
trgova gdje su franjevci smjestili većinu svojih samostana 
— gdje su boravili katolički stranci, rudari Sasi i trgovci iz 
dalmatinskog primorja — i gdje se širio krug pripadnika 
katoličke konfesije čime se istodobno sužavao prostor za 
djelovanje Crkve bosanske. Pri tome je i više nego za- 


Avers pečata Tvrtka |. s bosanskim i srpskim 
grbom, crtež izradio Jozo Džambo 


nimljivo da je najveća koncentracija 
franjevačkih samostana, gradskih 
naselja i hiža Crkve bosanske bila u 
središnjoj oblasti — kraljevoj zemlji 
- jezgri srednjovjekovne bosanske 
države. 

Time i pouzdanost latinskih izvora 
koji su služili i još uvijek služe kao pod- 
loga za široko rasprostranjenu tezu o dua- 

lizmu Crkve bosanske ozbiljno biva dovedena 
u pitanje, budući da se njihove tvrdnje ni izdaleka ne 
mogu dovesti u sklad sa svjedočanstvima izvora bosanske 
provenijencije koji o teologiji bosanskih krstjana pružaju 
sasvim drukčiju sliku. Zbog toga se bosanski krstjani naj- 
prije mogu nazvati šizmaticima a ne hereticima, ali nikako 
bogumilima, jer se sami tako nikad nisu nazivali, a tako 
ih nisu nazivali ni njihovi politički i ideološki protivnici 
te se naziv bogumili za bosanske krstjane može označiti 
isključivo povijesnim falsifikatom ili, u najmanju ruku, 
nespretnošću nacionalne historiografije druge polovice 
XIX. stoljeća. Potaknute ideološkim motivima, ovaj su 
naziv opet oživjele na kraju XX. i početkom XXI. st. ne- 
znanstvene (re)konstrukcije mahom bošnjačkih publicista 
i znatno manjim dijelom historičara i time u historiografiju 
o Crkvi bosanskoj ponovno uvele “opsadno stanje“. 


4. Ekleziologija Crkve bosanske 


Ni katolički ni pravoslavni suvremenici Crkvu bosan- 
sku nisu smatrali svojom, niti je Crkva bosanska sebe 
smatralajednom odtih Crkava. Postavimoli pitanje karak- 
tera heterodoksije ili hereze Crkve bosanske, sačuvani 
škrti izvori vlastite provenijencije upućuju na to da se ona 
od velikih Crkava odvojila drukčijim shvaćanjem Crkve, 
tj. drukčijom ekleziologijom, a ne drukčijom kristologi- 
jom, odnosno drukčijim shvaćanjem Krista i Presvetog 
Trojstva — čime bi se tek priključila dualističkim sektama. 
To su među prvima uočili zagrebački povjesničar Jaroslav 
Šidak i praški bizantolog Milan Loos, pa su istaknuli po- 
trebu promatranja Crkve bosanske kao posebnog slučaja, 
izvan kako dualističkog tako i pravovjernog konteksta. 

Odsutnost buntovničkog naboja i demonizacije vidlji- 
voga svijeta, na jednoj strani, te njezina uraslost u sred- 
njovjekovni feudalni establišment, na drugoj, govore pro- 
tiv teze o Crkvi bosanskoj kao dualističkoj sekti. Optužbe 
za dualizam potječu iz neprijateljski raspoloženih sredina 
i ne daju se potvrditi sačuvanim fragmentima vlastite 
provenijencije Crkve bosanske. Svi dosadašnji pokušaji 
usklađivanja te diskrepancije završavali su u nedokaza- 
nim spekulacijama. 

Ni Bazelski koncil nije tretirao Bošnjane kao češke 
husite, čije je uništenje tražio, nego se bavio mišlju da ih 
pozove na povratak crkvenom jedinstvu i svrstao ih u 
tom pogledu među Grke, Armence, Jakobite, Maronite, 
Etiopljane i druge stare narode — što na neizravan način 
govori da nije bila u pitanju dualistička sekta, nego jed- 
na raskolnička heterodoksna Crkva različita od drugih 
vjerskih pokreta istočno-centralne Europe, bugarskih 


bogumila i čeških husita, koje se sada češće smatra predre- 
formacijskim prije nego heretičkim. 

Crkvu bosansku također se ne može izjednačiti niti 
dovesti u vezu s pokretom flagelanata, koji se sredinom 
XIV. st. nakratko pojavio u Ugarskoj, Češkoj, Moravskoj, 
Poljskoj i Šleskoj, a koji je 1349. god. bio osuđen od pape 
Klementa VI. Isti je slučaj s polumonastičkim sestrin- 
stvima begina, osuđenim na koncilu u Vienni 1311, a za- 
tim okrutno progonjenim u Zapadnoj Europi. 

Crkvu bosansku nije moguće povezati ni s begardima, 
o kojima se nešto može saznati iz inkvizicijskih protokola 
Češke i Šleske XIV. stoljeću, kao ni s valdenzima - pokre- 
tom široko rasprostranjenim u nekim dijelovima istočno- 
centralne Europe u vremenu prije pojave husita. Ovi val- 
denzi potječu od lombardske grane pokreta, a njihovu 
prisutnost u XIV. stoljeću u Ceškoj, Moravskoj, Šleskoj, 
Transilvaniji i Slovačkoj treba povezati snjemačkom kolo- 
nizacijom. Početkom XV. st. inkvizicija je iskorijenila 
valdenze njemačkoga jezika u Šopronu (Ugarska) i čak 
porušila njihove kuće. Za razliku od ovih sekti inkvizicija 
se nikad nije bavila bosanskim krstjanima niti ih je papa 
ikad službeno zabranio, a Crkvu bosansku eliminirao je 
1459. bosanski kralj Stjepan Tomaš. 

Konačno, za razliku od svih navedenih heterodoksnih 
vjerskih pokreta, Crkva bosanska je bila “državotvorna? 
odnosno bila je visoko rangirana u političkom establiš- 
mentu srednjovjekovne Bosne raspolažući važnim polu- 
gama vlasti. 


5. Tragovi bosanskih krstjana nakon 1463. godine 


Blijedi tragovi bosanskih krstjana nalaze se još neko 
vrijeme u osmanskim katastarskim knjigama (defterima) 
nakon pada Bosne 1463, u kojima su pojedinci zabilježeni 
pod nazivom kristian za razliku od uobičajenih oznaka 
za kršćane, gebr ili k4fir, u značenju nevjernik kako su 
obilježavani katolici i pravoslavni. Tako u defteru od 1469. 
zabilježeno je u 10 kristian-sela 113 (obiteljskih) kristian- 
kućanstava (hane) i 5 kristian-neoženjenih (mudžered), 
a u defteru od 1477. u 2 kristian-sela 17 (obiteljskih) kri- 
stian-kućanstava (hane) — s njihovim poimence navede- 
nim starješinama, na pr. Cvitko kristian itd. 

U sljedećim defterima iz 1489, 1528-30, 1534 (?), 
1540-42, 1585. i 1599. godine oznaka kristian pojavljuje 
se u osmanskom knjiženju kao apozicija uz razne kate- 
gorije posjeda — ukupno 93 takva toponima s oznakom 
kristian, dvaput od toga s oznakom hijerarhijskih pred- 
stavnika Crkve bosanske gost, i to selište Radonje gosta 
u nahiji Kreševo i zemljište kristiana Cvatka gosta u selu 
Kunovo u nahiji Sokol. U cijelom se tom razdoblju do 
početka XVII. st. pojavljuje manje od 700 pojedinaca s 
oznakom kristian. To bi govorilo u prilog tezi da je na- 
ziv krstjanin prije označavao sljedbenike Crkve bosanske u 
cijelosti, nego isključivo njezine redovnike. 

Vremenom se izdiferenciralo i mišljenje da defterski 
zapisi pod imenom krstjana bilježe manju skupinu ili os- 
tatak sitnoga plemstva odanog staroj heterodoksiji, koja 
ni u novim društvenim i političkim okolnostima nije 
promijenila staru vjeru u korist ortodoksnog kršćanstva 
ili pak islama. Njihovi se tragovi mogu pratiti sve do 1604. 
godine, kada ih defteri bilježe na istim mjestima kao za- 
pisi iz XV. stoljeća. 


Jacopo Bellini (1400—1470/71), 
Krist i donator, 

Strossmayerova galerija 

starih majstora HAZU Zagreb 

iz samostana u Kraljevoj Sutjesci 

